b'\n_START_ARTICLE_\nManiakin\xc4\x97 depresija\n_START_PARAGRAPH_\nManiakin\xc4\x97 depresija (bipolinis afektinis sutrikimas) \xe2\x80\x93 tai psichinis sutrikimas, kuriam b\xc5\xabdingi pasikartojantys manijos ir depresijos epizodai, kurie gali vienas kit\xc4\x85 keisti arba yra atskirti normalios nuotaikos epizod\xc5\xb3. Liga sukelia daug problem\xc5\xb3 pacientui, jo \xc5\xa1eimai ir visuomenei. Teisingai (svarbiausia reguliariai) besigydantis ligonis gali gyventi pilnavert\xc4\xaf gyvenim\xc4\x85._NEWLINE_Bipolinis afektinis sutrikimas (maniakin\xc4\x97 depresija) priskiriama nuolatiniams afektiniams nuotaikos sutrikimams. Bipoliniams nuotaikos sutrikimams b\xc5\xabdingi pasikartojantys (ma\xc5\xbeiausiai du) nuotaikos ir aktyvumo lygio pakitimo epizodai, kuri\xc5\xb3 metu nuotaika tampa pakili, padid\xc4\x97ja energija bei aktyvumas (manija ar hipomanija), o kartais nuotaika pablog\xc4\x97ja, o energija bei aktyvumas suma\xc5\xbe\xc4\x97ja (depresija)._NEWLINE_Bipoliniu sutrikimu vienodai da\xc5\xbenai serga tiek vyrai, tiek moterys. Sutrikimas gali pasireik\xc5\xa1ti bet kuriame am\xc5\xbeiuje, ta\xc4\x8diau da\xc5\xbeniau liga pasirei\xc5\xa1kia jauniems \xc5\xbemon\xc4\x97ms (manijos epizodai da\xc5\xbeniau vyrams, o depresijos \xe2\x80\x93 moterims). Serga apie 1 proc. populiacijos. Susirgimo tikimyb\xc4\x97 yra did\xc5\xbeiausia pirmos kartos palikuonims. Ji siekia 20\xe2\x80\x9325 proc. Jei serga abu t\xc4\x97vai, tikimyb\xc4\x97 vaikui susirgti bipoliniu sutrikimu lygi 50\xe2\x80\x9375 proc.\n_START_SECTION_\nLigos prie\xc5\xbeastys\n_START_PARAGRAPH_\nLigos prie\xc5\xbeastis \xe2\x80\x93 tai tam tikr\xc5\xb3 chemini\xc5\xb3 med\xc5\xbeiag\xc5\xb3 (serotonino, noradrenalino, dopamino ir kt.) pusiausvyros galvos smegenyse pakitim\xc5\xb3 padarinys. Sutrikimo i\xc5\xa1sivystimui \xc4\xaftakos taip pat gali tur\xc4\x97ti \xc4\xafvairios traumos, hormoniniai sutrikimai. Manoma, kad \xc5\xa1i liga yra geneti\xc5\xa1kai paveldima. Pus\xc4\x97s maniakine depresija sergan\xc4\x8di\xc5\xb3 pacient\xc5\xb3 vienas i\xc5\xa1 t\xc4\x97v\xc5\xb3 turi nuotaikos sutrikim\xc5\xb3. Ja vienodu da\xc5\xbenumu serga tiek vyrai, tiek moterys. Sutrikimas gali pasireik\xc5\xa1ti bet kuriame am\xc5\xbeiuje, ta\xc4\x8diau da\xc5\xbeniau liga pasirei\xc5\xa1kia jauniems \xc5\xbemon\xc4\x97ms (manijos epizodai da\xc5\xbeniau vyrams, o depresijos moterims). Serga apie 1\xc2\xa0% populiacijos._NEWLINE_Bipolin\xc4\xaf sutrikim\xc4\x85 nulemia daug veiksni\xc5\xb3, kurie, veikdami kartu, sukelia \xc5\xa1i\xc4\x85 lig\xc4\x85. Kadangi bipolinis sutrikimas pasi\xc5\xbeymi tendencija b\xc5\xabti perduotas i\xc5\xa1 kartos \xc4\xaf kart\xc4\x85, ie\xc5\xa1kota gen\xc5\xb3, nulemian\xc4\x8di\xc5\xb3 sutrikim\xc4\x85. Ta\xc4\x8diau vieno geno, kuris b\xc5\xabt\xc5\xb3 \xc5\xa1ios ligos prie\xc5\xbeastis, nerasta. Keletas gen\xc5\xb3 yra susij\xc4\x99 su \xc5\xa1io sutrikimo atsiradimu._NEWLINE_Veikia ne tik genai, bet ir aplinkos veiksniai. Jei bent vienam \xc5\xa1eimos nariui diagnozuotas bipolinis sutrikimas, kitiems \xc5\xa1eimos nariams yra padid\xc4\x97jusi rizika susirgti._NEWLINE_Didel\xc4\x99 reik\xc5\xa1m\xc4\x99 \xc5\xa1iam sutrikimui atsirasti turi aplinkos veiksniai, vieni i\xc5\xa1 j\xc5\xb3 yra psichologiniai. Jei, pvz., vaik\xc4\x85 augino bipoliniu sutrikimu serganti mama, kuri retai kada gal\xc4\x97davo suprasti vaiko emocijas (d\xc4\x97l to, kad pati b\xc5\xabdavo arba apimta depresijos, arba, tarkime, hipomani\xc5\xa1ka), negalinti b\xc5\xabti geru bendravimo modeliu vaikui, tai tik\xc4\x97tina, kad vaikas nesuformuos ger\xc5\xb3 emocij\xc5\xb3 kontrol\xc4\x97s \xc4\xafg\xc5\xabd\xc5\xbei\xc5\xb3, nesugeb\xc4\x97s gerai suprasti sav\xc4\x99s, adekva\xc4\x8diai bendrauti. Tik\xc4\x97tina, kad, jeigu dar paveld\xc4\x97s mamos genus, ir pats susirgs \xc5\xa1ia liga. Pagrindiniai sergan\xc4\x8di\xc5\xb3j\xc5\xb3 bipoliniu sutrikimu sunkumai ir yra tarpasmenini\xc5\xb3 santyki\xc5\xb3 (taip pat ir \xc5\xa1eimoje) problemos, nesugeb\xc4\x97jimas reik\xc5\xa1ti, kontroliuoti ir suprasti savo emocij\xc5\xb3, sunkumai \xc4\xafveikiant stres\xc4\x85._NEWLINE_Ta\xc4\x8diau, jei \xc4\xafsivaizduotume t\xc4\x85 pat\xc4\xaf vaik\xc4\x85, kuris paveld\xc4\x97jo sergan\xc4\x8dios mamos genus, bet nuo pat vaikyst\xc4\x97s d\xc4\x97l mamos ligos daug laiko praleisdavo, tarkime, pas mamos seser\xc4\xaf, kur visada jaut\xc4\x97si suprastas, priimtas, gal\xc4\x97davo dalytis savo r\xc5\xabpes\xc4\x8diais ir d\xc5\xbeiaugsmais. Labai ma\xc5\xbea tikimyb\xc4\x97 susirgti bipoliniu sutrikimu yra \xc5\xa1iam vaikui, nes n\xc4\x97ra veikian\xc4\x8di\xc5\xb3 nepalanki\xc5\xb3 aplinkos veiksni\xc5\xb3._NEWLINE_Manoma, kad \xc4\xafvairios traumos ir hormoniniai sutrikimai taip pat gali tur\xc4\x97ti \xc4\xaftakos \xc5\xa1io sutrikimo i\xc5\xa1sivystymui.\n_START_SECTION_\nDepresijos epizodas\n_START_PARAGRAPH_\nDepresijos epizodo metu ligonis skund\xc5\xbeiasi li\xc5\xabdesiu, niekas jo nedomina, anks\xc4\x8diau m\xc4\x97gta veikla nebeteikia malonumo. Jis nebeturi j\xc4\x97g\xc5\xb3 u\xc5\xbesiimti net \xc4\xafprastiniais, kasdieniais dalykais. Ligonis jau\xc4\x8diasi nevyk\xc4\x97lis, prisiima kalt\xc4\x99 d\xc4\x97l anks\xc4\x8diau buvusi\xc5\xb3 nes\xc4\x97kmi\xc5\xb3. Kalba b\xc5\xabna tyli, l\xc4\x97ta, sunku sukaupti d\xc4\x97mes\xc4\xaf. Ligoniai blogai miega, neturi apetito. Gyvenimas atrodo beprasmis, atsiranda min\xc4\x8di\xc5\xb3 apie mirt\xc4\xaf, konkret\xc5\xabs savi\xc5\xbeudyb\xc4\x97s planai ir bandymai._NEWLINE_Depresija trunka ilgiau, vidutini\xc5\xa1kai 6 m\xc4\x97n. Kartais ir manijos, ir depresijos simptomai b\xc5\xabna to paties epizodo metu arba manija ir depresija da\xc5\xbenai kei\xc4\x8dia viena kit\xc4\x85 (per 12 m\xc4\x97n. daugiau nei 4 epizodai). \xc5\xa0iai b\xc5\xabsenai b\xc5\xabdingas susijaudinimas, sutrik\xc4\x99s miegas, apetito sutrikimai, negatyvios mintys. Epizod\xc5\xb3 pasikartojimo da\xc5\xbenumas ir normalios nuotaikos period\xc5\xb3 trukm\xc4\x97 gali b\xc5\xabti \xc4\xafvairi: daugumai pacient\xc5\xb3 su kiekvienu s\xc4\x97kmingai i\xc5\xa1gydytu epizodu nuotaikos sutrikim\xc5\xb3 pasikartojimo da\xc5\xbenis ma\xc5\xbe\xc4\x97ja ir stabilizuojasi ties 1\xe2\x80\x932 epizodais per metus.\n_START_SECTION_\nMi\xc5\xa1ri b\xc5\xabkl\xc4\x97\n_START_PARAGRAPH_\nManijos ir depresijos simptomai pasirei\xc5\xa1kia vienu metu. \xc5\xa0iai b\xc5\xabsenai b\xc5\xabdingas susijaudinimas, problemati\xc5\xa1kas miegas, apetito sutrikimai, negatyvios mintys._NEWLINE_Manijos ir depresijos epizod\xc5\xb3 trukm\xc4\x97 ir stiprumas gali b\xc5\xabti labai \xc4\xafvair\xc5\xabs. Tarp \xc5\xa1i\xc5\xb3 epizod\xc5\xb3 gali b\xc5\xabti normalios b\xc5\xabsenos epizodas. Sunkios depresijos ar manijos metu gali pasireik\xc5\xa1ti psichoz\xc4\x97s simptomai: haliucinacijos (matymas, jutimas, gird\xc4\x97jimas to, ko i\xc5\xa1 ties\xc5\xb3 n\xc4\x97ra) ir iliuzijos (klaidingi \xc4\xafsitikinimai).\n_START_SECTION_\nI tipo bipolinis sutrikimas\n_START_PARAGRAPH_\nI tipo bipolinis sutrikimas atitinka klasikin\xc4\xaf maniakin\xc4\x97s-depresin\xc4\x97s ligos apib\xc5\xabdinim\xc4\x85, kuriam diagnozuoti reikia ma\xc5\xbeiausiai vieno manijos (ar mi\xc5\xa1rios b\xc5\xabsenos) epizodo, po kurio seka (bet ne visada) ilgas depresijos epizodas. \xc5\xa0iam sutrikimui b\xc5\xabdingi pasikartojantys (ma\xc5\xbeiausiai du) nuotaikos ir aktyvumo kitimo epizodai, kuri\xc5\xb3 metu nuotaika tampa pakili, padid\xc4\x97ja energija bei aktyvumas (manija ar hipomanija), arba nuotaika pablog\xc4\x97ja, energija bei aktyvumas suma\xc5\xbe\xc4\x97ja (depresija). Manija \xe2\x80\x93 viena i\xc5\xa1 dviej\xc5\xb3 pagrindini\xc5\xb3 bipolinio sutrikimo poli\xc5\xb3, jai b\xc5\xabdinga triada \xe2\x80\x93 linksma nuotaika, pagreit\xc4\x97jusios asociacijos, suaktyv\xc4\x97j\xc4\x99 judesiai. Paciento i\xc5\xa1vaizda ir psichopatologija priklauso nuo maniakinio sindromo laipsnio._NEWLINE_Be \xc5\xa1ios da\xc5\xbeniau pasitaikan\xc4\x8dios maniakinio sindromo psichopatologijos, gali b\xc5\xabti ir kit\xc5\xb3 jos variant\xc5\xb3. Pikta manija \xe2\x80\x93 tai tokia b\xc5\xabsena, kai greta pakilios nuotaikos pasirei\xc5\xa1kia pyktis, dirglumas, irzlumas. Pacientai b\xc5\xabna priekab\xc5\xabs, su visais gin\xc4\x8dijasi, jiems neb\xc5\xabdingas klasikinis maniakinis linksmumas. Neproduktyvios manijos metu ligoniai b\xc5\xabna linksmi, bet pasyv\xc5\xabs, vang\xc5\xabs, nenori imtis jokios veiklos. Asociacijos truput\xc4\xaf pagreit\xc4\x97jusios. Manijos, kuriai b\xc5\xabdingas stuporas, metu b\xc5\xabna tik vienas maniakin\xc4\x97s triados komponentas \xe2\x80\x93 linksma nuotaika, o m\xc4\x85stymas b\xc5\xabna sul\xc4\x97t\xc4\x97j\xc4\x99s, judesiai prislop\xc4\x99._NEWLINE_Bipolinio sutrikimo atveju pirmasis depresijos epizodas prasideda jaunesniame am\xc5\xbeiuje, j\xc4\xaf da\xc5\xbeniau patiria moterys, da\xc5\xbenesn\xc4\x97 energijos stoka, padid\xc4\x97j\xc4\x99s apetitas, didesnis miego poreikis, da\xc5\xbeniau piktnaud\xc5\xbeiaujama psichoaktyviosiomis med\xc5\xbeiagomis, da\xc5\xbeniau b\xc5\xabna savi\xc5\xbeudyb\xc4\x97s m\xc4\x97ginimai. Esant bipoliniam sutrikimui su psichoze da\xc5\xbenesni nihilistinis ir nuostolio kliedesiai. Kiti bipolinio sutrikimo depresinio epizodo simptomai atitinka klasikinius depresijos po\xc5\xbeymius \xe2\x80\x93 nuolatinis li\xc5\xabdesio, nerimo, bevilti\xc5\xa1kumo jausmas, nesidom\xc4\x97jimas tais dalykais, kurie visada domino, kalt\xc4\x97s, sav\xc4\x99s nuvertinimo jausmas, suma\xc5\xbe\xc4\x97j\xc4\x99s aktyvumas, nuolatinis nuovargio jausmas._NEWLINE_Vyraujantys manijos, mi\xc5\xa1rus ar depresijos epizodai gali b\xc5\xabti apib\xc5\xabdinti kaip lengvi, vidutinio sunkumo ar sunk\xc5\xabs be psichoz\xc4\x97s ar su psichoz\xc4\x97s simptomais, dalin\xc4\x97s ar visi\xc5\xa1kos remisijos.\n_START_SECTION_\nII tipo bipolinis sutrikimas\n_START_PARAGRAPH_\nJei paciento nuotaika svyruoja nuo hipomanijos iki depresijos, tai diagnozuojamas II tipo bipolinis sutrikimas. \xc5\xa0is sutrikimas nustatomas re\xc4\x8diau, nes tiek pacientas, tiek jo \xc5\xa1eimos nariai da\xc5\xbenai nelaiko hipomanijos simptom\xc5\xb3 sutrikimu. Jie b\xc5\xabna nery\xc5\xa1k\xc5\xabs ir da\xc5\xbeniausiai trunka neilgai, o po depresij\xc5\xb3 atrodo, kad ligonis pasveiko. Kai pacientai b\xc5\xabna hipomanijos b\xc5\xabsenos, j\xc5\xb3 elgesyje ir i\xc5\xa1vaizdoje ma\xc5\xbeiau neadekvatumo, bet jau ir \xc5\xa1ioje b\xc5\xabsenoje yra specifini\xc5\xb3 po\xc5\xbeymi\xc5\xb3, leid\xc5\xbeian\xc4\x8di\xc5\xb3 \xc4\xaftarti nuotaikos pasikeitim\xc4\x85. Pacientai b\xc5\xabna veikl\xc5\xabs, turi daug plan\xc5\xb3, stengiasi juos realizuoti. Planus, kuriems nereikia kruop\xc5\xa1taus darbo, atidumo, ilgesnio laiko, sugeba \xc4\xafgyvendinti. B\xc5\xabdami \xc5\xa1ios b\xc5\xabsenos pacientai kartais sugeba i\xc5\xa1judinti kitus \xc5\xbemones, bendradarbius, gana s\xc4\x97kmingai organizuoja daug pastang\xc5\xb3 reikalaujan\xc4\x8dias ekskursijas, susitikimus.\n_START_SECTION_\nGydymas\n_START_PARAGRAPH_\nBipolinis sutrikimas gydomas vaistais. Bet visada naudingas yra ir psichoterapinis gydymas. Jei pacientas gydomas ir psichoterapija, tuomet ligos pasikartojimo rizika yra daug ma\xc5\xbeesn\xc4\x97 negu gydant vien medikamentais. Optimaliausias bipolinio afektinio sutrikimo gydymo poveikis pasiekiamas, kai sudaromas individualus gydymo planas, apimantis medikament\xc5\xb3 vartojim\xc4\x85, mokym\xc4\x85 ir psichoterapij\xc4\x85.\n_START_SECTION_\nMedicininis gydymas\n_START_PARAGRAPH_\nDepresijos epizod\xc5\xb3 metu ligoniai gydomi antidepresantais, slopinan\xc4\x8diais nerim\xc4\x85 arba padedan\xc4\x8diais sureguliuoti mieg\xc4\x85 medikamentais. Manija gydoma nuotaikos stabilizatoriais (li\xc4\x8dio druskos ir kt.), sunkesniais atvejais \xe2\x80\x93 neuroleptikais. Liga linkusi kartotis, jai b\xc5\xabdingas sezoni\xc5\xa1kumas, t. y. ruden\xc4\xaf ir pavasar\xc4\xaf padid\xc4\x97ja susirgim\xc5\xb3. Ligos epizod\xc5\xb3 kartojimosi i\xc5\xa1vengimui gydytojai rekomenduoja reguliariai vartoti nuotaikos stabilizatorius._NEWLINE_Vaistai kiekvien\xc4\x85 \xc5\xbemog\xc5\xb3 veikia skirtingai, tad gali u\xc5\xbeimti gana daug laiko (kei\xc4\x8diasi manijos, depresijos epizodai, o tarp j\xc5\xb3 gali b\xc5\xabti net kelerius metus besit\xc4\x99siantis normalus periodas) kol bus nustatyta, ar vaistas yra efektyvus konkretaus bipolinio sutrikimo gydymui. Taip pat labai svarbu nustatyti optimali\xc4\x85 (geriausias efektyvumas ir ma\xc5\xbeiausi \xc5\xa1alutiniai efektai) vaisto doz\xc4\x99._NEWLINE_Dvipolis sutrikimas daugiausia gydomas nuotaikos stabilizatoriais (normotimikais). Vienas i\xc5\xa1 seniausiai vartojam\xc5\xb3 normotimik\xc5\xb3 \xe2\x80\x93 litis \xe2\x80\x93 smarkiai suma\xc5\xbeina manijos simptomus, ta\xc4\x8diau gydymas juo nepakankamai veiksmingas beveik kas antram dvipoliu sutrikimu sergan\xc4\x8diam ligoniui. Dvipolio afektinio sutrikimo terapijai bei jo atkry\xc4\x8di\xc5\xb3 profilaktikai daug veiksmingesn\xc4\x97 valproin\xc4\x97 r\xc5\xabg\xc5\xa1tis (divalproatas). Ji itin veiksminga mi\xc5\xa1riems epizodams, greitiesiems ciklams bei depresijos faz\xc4\x97ms gydyti. Taip pat tinka, kai yra rezistenti\xc5\xa1kumas li\xc4\x8diui.\n_START_SECTION_\nLi\xc4\x8dio druskos\n_START_PARAGRAPH_\nLi\xc4\x8dio druskos (li\xc4\x8dio karbonatas (Li\xe2\x82\x82CO\xe2\x82\x83) ir re\xc4\x8diau li\xc4\x8dio citratas (Li\xe2\x82\x83C\xe2\x82\x86H\xe2\x82\x85O\xe2\x82\x87)) \xe2\x80\x93 \xe2\x80\x9epirmoji pagalba\xe2\x80\x9c gydant maniakin\xc4\x99 depresij\xc4\x85. Li\xe2\x81\xba yra pati efektyviasia priemon\xc4\x97 nuotaikai stabilizuoti. Gydymo metu b\xc5\xabtini pakartotiniai kraujo tyrimai patikrinti, ar yra tinkama terapin\xc4\x97 \xc5\xa1io katijono koncentracija kraujyje, nes terapin\xc4\x97 doz\xc4\x97 yra artima toksinei dozei._NEWLINE_Yra pasi\xc5\xablytas Li\xe2\x81\xba veikimo mechanizmas. Kai kuriuos bipolinio sutrikimo simptomus, manoma, kad sukelia fermentas inozitolio monofosfataz\xc4\x97, kuri skaido inozitolio monofosfat\xc4\x85 \xc4\xaf inozitol\xc4\xaf ir fosfat\xc4\x85. \xc5\xa0i reakcija svarbi signalo perdavimui ir, manoma, kad sutrikdo maniakine depresija sergan\xc4\x8di\xc5\xb3 paciet\xc5\xb3 neuromediatori\xc5\xb3 pusiausvyr\xc4\x85. Manoma, kad Li\xe2\x81\xba inhibuoja inozitolio monofosfataz\xc4\x99 (fermento aktyviame centre pakei\xc4\x8dia vien\xc4\x85 i\xc5\xa1 dviej\xc5\xb3 Mg\xc2\xb2\xe2\x81\xba). Litis ma\xc5\xbeina noradrenalino i\xc5\xa1leidim\xc4\x85 i\xc5\xa1 presinapsini\xc5\xb3 p\xc5\xabsleli\xc5\xb3 ir stimuliuoja serotonino sintez\xc4\x99. Lietuvoje Li\xe2\x81\xba preparatai platinami kaip vardiniai vaistai ir yra tiekiami Quilonum ret. tab. 450 mg N50 pavadinimu.\n_START_SECTION_\nPsichologiniai gydymo b\xc5\xabdai\n_START_PARAGRAPH_\nGydant ligonius, sergan\xc4\x8dius bipoliniu afektiniu sutrikimu, i\xc5\xa1kyla daug psichosocialinio pob\xc5\xabd\xc5\xbeio problem\xc5\xb3. Vien medikamentinis gydymas neu\xc5\xbetikrina ilgalaikio gydymo efekto, nes ligoniai da\xc5\xbenai d\xc4\x97l vienoki\xc5\xb3 ar kitoki\xc5\xb3 prie\xc5\xbeas\xc4\x8di\xc5\xb3 yra link\xc4\x99 gydym\xc4\x85 nutraukti (pvz., manijos ar hipomanijos b\xc5\xabsena da\xc5\xbenai suvokiama kaip pozityvi, nes suteikia energijos antpl\xc5\xabd\xc4\xaf, kuris labai kontrastuoja su depresiniu epizodu), tod\xc4\x97l manijos ir depresijos epizodai link\xc4\x99 kartotis. Jei kitos ligos labiau veikia pat\xc4\xaf pacient\xc4\x85, tai bipolinio sutrikimo atveju nuken\xc4\x8dia ir \xc5\xa1alia ligonio esantys \xc5\xa1eimos nariai, draugai, bendradarbiai. Tod\xc4\x97l \xc5\xa1iam sutrikimui naudinga taikyti \xc5\xa1eimos psichodinamin\xc4\x99 psichoterapij\xc4\x85. \xc5\xa0eimos terapijos metu siekiama suma\xc5\xbeinti tarpusavio santyki\xc5\xb3 \xc4\xaftamp\xc4\x85, panaikinti kasdienio streso \xc5\xa1altinius, taip sudarant palankesn\xc4\x99 psichologin\xc4\x99 atmosfer\xc4\x85 ir suma\xc5\xbeinant pa\xc5\xabm\xc4\x97jim\xc5\xb3 rizik\xc4\x85._NEWLINE_Taip pat svarbu: pasitik\xc4\x97jimo savimi lavinimas; vaidmens, atitinkan\xc4\x8dio pageidaujam\xc4\x85 elges\xc4\xaf, atlikimas; problemini\xc5\xb3 situacij\xc5\xb3 \xc4\xafveikimo treniruot\xc4\x97 (pirmiausia problemos formulavimas, po to alternatyv\xc5\xb3 parengimas ir pa\xc4\x8dios tinkamiausios parinkimas. Tai labai tinka pacientams, kurie nepamatuotai reaguoja \xc4\xaf problem\xc5\xb3 sunkumus arba link\xc4\x99 \xc4\xaf perd\xc4\x97tas ir impulsyvias reakcijas)._NEWLINE_Naudojamos technikos \xe2\x80\x93 afekt\xc5\xb3 steb\xc4\x97jimas, objekt\xc5\xb3 ry\xc5\xa1i\xc5\xb3 istorijos nagrin\xc4\x97jimas esminiais afektiniais momentais, prisiri\xc5\xa1imo stili\xc5\xb3 vertinimas, kontraperk\xc4\x97limo naudojimas perk\xc4\x97limo ai\xc5\xa1kinimui, sekso terapijos integravimas, darbas su sapnais ir fantazijomis, gynybini\xc5\xb3 modeli\xc5\xb3 integracija, nerimo supratimas.'